《和王平甫韩干画马行》
宋代·刘攽

韩干画马出曹霸，得名不在陈栩下。诏令师栩辞不可，苑中万马师在我。

王侯读书爱此言，由来能事须天然。看图作诗寄慷慨，锦文织字珠联联。

乘黄騕袅久埋没，安西大宛路超忽。丹青能令千万年，不比燕人空市骨。

霜蹄踣铁精权奇，耳截筒竹稍垂丝。超然抉后三十尺，一日千里御者谁。

舐笔和铅人所同，尔今独成第一工。神凝意会不可料，天驷降精来此中。

少陵作诗讥画肉，惋惜骅骝气凋缩。未知良工尝苦心，空使时人争贱目。

九皋相马观天机，神隽不辨黄与骊。

君知画手贵自我，何若相法非有师。拙工俗子纷纷是，畏避权豪如畏死。

生栋湿涂多覆屋，巧书掣肘真难使。吾知公诗正如此，丈夫特立嗟已矣。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。